Patlaban darba ņēmēji uz zvejas kuģiem nav aizsargāti tādā pašā veidā kā jūras kuģniecības sektorā strādājošie jūrnieki, uz kuriem attiecas gandrīz identiska SJO Starptautiskā konvencija par jūrnieku sagatavošanas, sertificēšanas un sardzes pildīšanas standartiem (STCW konvencija). STCW konvenciju ratificējušas 164 līgumslēdzējas valstis visā pasaulē, to vidū visas 28 ES dalībvalstis, un ar Direktīvu 2008/106/EK, 2009/16/EK un 2012/35/ES starpniecību tā ir īstenota ES tiesību aktos; STCW-F konvenciju ratificējušas 26 līgumslēdzējas valstis visā pasaulē, un tikai deviņas no tām ir ES dalībvalstis.

Šī konvencija dod nozīmīgu ieguldījumu ne tikai zvejnieku aizsardzībā, bet arī starptautiskajā kuģniecībā. Tā veicina dzīvības un īpašuma drošību uz jūras, tādējādi palīdzot aizsargāt arī jūras vidi. Tā kā zvejošana jūrā ir viena no bīstamākajām profesijām un zvejas kuģi un to apkalpe atklātā jūrā piedzīvo tādus pašus apdraudējumus un riskus kā komerciālie jūras kuģi, atbilstīga apmācība un kvalifikācija ir būtisks līdzeklis, kā samazināt negadījumu skaitu un vairot kuģu apkalpes drošumu un drošību, kā arī kuģošanas drošību.

Padomes Lēmums (ES) 2015/799 pilnvaro ES dalībvalstis kļūt par STCW-F konvencijas pusēm. ES atļauja bija vajadzīga tāpēc, ka konvencijas pielikuma I nodaļas 7. noteikums ir Savienības ekskluzīvā kompetencē attiecībā uz Savienības noteikumiem par profesionālo kvalifikāciju atzīšanu, ko piemēro dažu kategoriju apkalpes locekļiem, kuri strādā uz zvejas kuģiem. Tas ietekmē arī Līguma noteikumus, jo īpaši LESD 100. panta 2. punktu, un Savienības sekundāros tiesību aktus, jo īpaši Eiropas Parlamenta un Padomes Direktīvu 2005/36/EK, ciktāl tā attiecas uz Savienības pilsoņiem, kuriem ir dalībvalsts vai trešās valsts izdoti attiecīgi sertifikāti.

Padomes Lēmums (ES) 2015/799 ne tikai pilnvaro ES dalībvalstis ratificēt STCW-F konvenciju, bet arī mudina šādi rīkoties. Lai radītu vienlīdzīgus konkurences apstākļus un novērstu starptautisko un Savienības tiesību aktu nesaskanīgumu, ir svarīgi, lai konvenciju ratificētu visas ES dalībvalstis.

Tāpēc un lai pārraudzītu ES dalībvalstu veikumu ceļā uz konvencijas ratificēšanu, Padomes Lēmuma (ES) 2015/799 2. pantā noteikts, ka Komisijai jāsniedz Padomei šis progresa ziņojums.

3.Šā ziņojuma informācijas avots

Komisija 2018. gada 16. martā ar vēstuli lūdza dalībvalstīm informāciju par to nodomiem attiecībā uz STCW-F konvencijas ratificēšanu. Saņēmusi tikai četras atbildes, to dalībvalstu pastāvīgajām pārstāvniecībām, kuras nebija atbildējušas, Komisija nosūtīja divas atgādinājuma vēstules. Patlaban atbildi ir sniegušas 20 dalībvalstis. Trijas no astoņām neatbildējušām dalībvalstīm konvenciju jau ir ratificējušas. Ratifikācijas fakts ir pārbaudīts SJO tīmekļa vietnē par līgumu statusu.

4.Pašreizējais stāvoklis ar STCW-F konvencijas ratificēšanu dalībvalstīs

To 26 pasaules līgumslēdzēju valstu vidū, kas ratificējušas STCW-F konvenciju, ES dalībvalstis ir deviņas (Beļģija, Dānija, Latvija, Lietuva, Nīderlande, Polija, Portugāle, Rumānija un Spānija).

Ziņas par pārējām 19 dalībvalstīm ir šādas.

Ratifikācijas procesā ir sešas dalībvalstis: Apvienotā Karaliste, Francija, Grieķija, Īrija, Vācija un Zviedrija. Grieķija un Zviedrija savās atbildēs atsaucās uz patlaban notiekošo pašreizējās konvencijas pārskatīšanu.